উচ্চপর্যায়ের প্রতিনিধি দলের বৈঠকে যোগ দিতে গিয়ে অন্য দেশের আধিকারিকের মানিব্যাগ চুরি। পাকিস্তানি আমলার এহেন অপকর্মে অস্বস্তিতে পড়ল ইমরান খান সরকার। সারা দেশেই উঠেছে নিন্দার ঝড়।
পাকিস্তানের সংবাদপত্র ‘দ্য ডন’-এর প্রতিবেদন অনুযায়ী সে দেশের এক জন গ্রেড ২০ আধিকারিক কুয়েতের এক প্রতিনিধির মানিব্যাগ চুরি করেন। পুরো ঘটনাটি ধরা পড়ে সিসিটিভি ক্যামেরায়। সেই ফুটেজই সোশ্যাল মিডিয়ায় ভাইরাল হয়ে যায়।
কুয়েতের প্রতিনিধি দলটি পাকিস্তানে বিনিয়োগের ব্যাপারে আলোচনা করতে এসেছিল। যিনি মানিব্যাগটি চুরি করেছেন, তিনি যুগ্ম বিনিয়োগ সচিব জারার হায়দর খান।

এই বিষয়ে অন্যান্য খবর

মোষ তাড়াতে আদাজল খেয়ে নামলেন ইমরান, নিলামের সিদ্ধান্ত পাক প্রধানমন্ত্রীর
দূরবীণে চোখ রাখলেই পুণ্যলাভ! পাক সীমান্তে ভক্তদের লম্বা লাইন


তাঁকে দেখা যাচ্ছে খালি টেবিলের কাছে গিয়ে পড়ে থাকা মানিব্যাগটি টুক করে তুলে নিয়ে পকেটে পুরে নিচ্ছেন। কুয়েতের সেই আধিকারিক তাঁর মানিব্যাগ খুঁজে না পাওয়ায় হইচই বেঁধে যায়। আধিকারিকরা সরকারি ভাবে অভিযোগ দায়ের করেন। তার পরেই শুরু হয় তদন্ত।
দেখুন সেই সিসিটিভি ফুটেজ:

Grade 20 GoP officer stealing a Kuwaiti official's wallet - the official was part of a visiting delegation which had come to meet the PM pic.twitter.com/axODYL3SaZ
— omar r quraishi (@omar_quraishi) September 28, 2018

পাকিস্তানের অর্থ বিষয়ক ডিভিশনের সভা ঘরে তল্লাসি চালানো হয়। কর্মীদের দেহ তল্লাসিও করা হয়। কিন্তু কিছু পাওয়া যায়নি। পরে সিসিটিভি ফুটেজ দেখে আসল কালপ্রিটকে চিহ্নিত করা হয়। সেই তদন্তেই ধরা পড়ে পাকিস্তানি আমলার কীর্তি।
‘‘একটি অভ্যন্তরীণ তদন্ত শুরু করা হয়েছে ওই আমলার বিরুদ্ধে। সেই তদন্তের সুপারিশ অনুযায়ী আমলার বিরুদ্ধে ব্যবস্থা নেওয়া হবে,’’ ‘ডন’ সংবাদপত্রকে জানিয়েছেন এক সরকারি আধিকারিক।
এই ভিডিও ভাইরাল হতেই সোশ্যাল মিডিয়ায় খোরাক হয়েছেন এই আমলা। অনেকেই ঘটনাটি নিয়ে ঠাট্টাও করেছেন। এক জন লিখেছেন ইমরান খান সরকারের তো টাকা নেই, তাই নগদ টাকা চুরি করতে হচ্ছে আমলাকে। অন্য এক জনের বক্তব্য, এটা একটি সাধারণ চুরির ঘটনা নয়। এটি পুরো দেশের প্রতি একটি অপরাধ। এর ফলে বিদেশে পাকিস্তানের মাথা হেঁট হয়ে গিয়েছে বলেও অনেকের দাবি।